Traxectoria de Kwangmyongsong 3-2 sobre a superficie da Terra.
**Kwangmyongsong**, ou abreviadamente **KMS**, é o nome dunha serie de satélites artificiais de Corea do Norte.

Características
---------------

Baixo a denominación Kwangmyongsong agrúpase unha serie de satélites heteroxéneos con diferentes finalidades, non sempre claras. A maior parte de satélites Kwangmyongsong non chegaron a órbita debido á inexperiencia do estado norcoreano en lanzadores espaciais.

Kwangmyongsong 1
----------------

Kwangmyongsong 1 ou KMS 1 foi o primeiro intento de Corea do Norte por poñer un satélite en órbita. Foi lanzado o 30 de agosto de 1998 a bordo dun Taepodong-1, pero o fallo da terceira etapa do foguete impediu que entrara en órbita. KMS 1, cunha masa estimada duns 30 kg e forma de poliedro aproximadamente esférico, estaba destinado a radiar cancións de propaganda unha vez no espazo.

Kwangmyongsong 2
----------------

O segundo intento do país en poñer un satélite en órbita tamén fallou. KMS 2 tiña forma de caixa e levaba a bordo un sistema de comunicacións. Foi lanzado o 5 de abril de 2009 mediante un foguete Unha-2, que non conseguiu poñelo en órbita.

Kwangmyongsong 3 e 3-2
----------------------

Houbo dous satélites da serie Kwangmyongsong: o orixinal e o Kwangmyongsong 3-2. Tiñan unha masa de 100 kg e unhas dimensións de 1,4 x 0,6 x 0,7 m. A alimentación eléctrica era proporcionada tanto por células solars no corpo do satélite como por dous paneis solares despregables. A súa función era de observación terrestre, levando unha cámara a bordo. O primeiro KMS 3 foi lanzado o 12 de abril de 2012 mediante un foguete Unha-3, fallando. O segundo foi lanzado exitosamente cun foguete do mesmo modelo o 12 de decembro de 2012.

Kwangmyongsong 4
----------------

Kwangmyongsong 4 era un satélite de observación terrestre duns 200 kg de masa equipado cunha cámara de televisión, forma de caixa e paneis solares. Foi lanzado o 7 de febreiro de 2016 mediante un Unha 3 e posto en órbita, pero non se detectaron transmisións desde o mesmo e aparentemente o satélite xiraba sen control.

Historial de lanzamentos
------------------------

| Misión | Data de lanzamento | Foguete lanzador | Notas |
| --- | --- | --- | --- |
| Kwangmyongsong 1 | 30 de agosto de 1998 | Taepodong-1 | Fallo |
| Kwangmyongsong 2 | 5 de abril de 2009 | Unha 2 | Fallo |
| Kwangmyongsong 3 | 12 de abril de 2012 | Unha 3 | Fallo |
| Kwangmyongsong 3-2 | 12 de decembro de 2012 | Unha 3 | Éxito |
| Kwangmyongsong 4 | 7 de febreiro de 2016 | Unha 3 | Fallo parcial |

Notas
-----

1. 1 2 3 4 5 6 7 8 9 10  Mark Wade (2020). "Kwangmyongsong" (en inglés). Consultado o 19 de agosto de 2020.
2. 1 2 3 4 5  Gunter Dirk Krebs (2020). Gunter's Space Page, ed. "Kwangmyŏngsŏng 1 (KMS 1)" (en inglés). Consultado o 19 de agosto de 2020.
3. 1 2 3 4 5  Gunter Dirk Krebs (2020). Gunter's Space Page, ed. "Kwangmyŏngsŏng 2 (KMS 2)" (en inglés). Consultado o 19 de agosto de 2020.
4. 1 2 3 4 5  Gunter Dirk Krebs (2020). Gunter's Space Page, ed. "Kwangmyŏngsŏng 3, 3-2 (KMS 3, 3-2)" (en inglés). Consultado o 19 de agosto de 2020.
5. 1 2 3 4 5  Gunter Dirk Krebs (2020). Gunter's Space Page, ed. "Kwangmyŏngsŏng 4 (KMS 4)" (en inglés). Consultado o 19 de agosto de 2020.

Véxase tamén
------------

### Outros artigos

* Unha-2
* Unha-3
* Taepodong-1

|  |  |
| --- | --- |
| Control de autoridades | 
* Wd: Q6018027
* EBID: ID

 |